“ศุภชัย พานิชย์ภักดิ์” อดีต ผอ.WTO ปัดนายกฯ ทาบนั่ง รมว.คลัง ชี้มีแคนดิเดตหลายคน
“ศุภชัย พานิชย์ภักดิ์” อดีต ผอ.WTO ปัดนายกฯ ทาบนั่ง รมว.คลัง ชี้มีแคนดิเดตหลายคน
“ศุภชัย พานิชย์ภักดิ์” อดีต ผอ.WTO ปัดนายกฯ ทาบนั่ง รมว.คลัง ชี้มีแคนดิเดตหลายคน
10 ก.ย. 2563

นายศุภชัย พานิชภักดิ์ อดีตผู้อำนวยการใหญ่องค์การการค้าโลก (WTO) และที่ปรึกษาผู้ทรงคุณวุฒิของคณะกรรมการเตรียมการยุทธศาสตร์ชาติ ให้สัมภาษณ์ถึงกรณีที่มีกระแสข่าวว่า พล.อ.ประยุทธ์ จันทร์โอชา นายกรัฐมนตรี และรมว.กลาโหม ได้ทาบทามให้ดำรงตำแหน่งรัฐมนตรีว่าการกระทรวงการคลังคนใหม่ โดยนายศุภชัย ระบุว่า วันนี้มาร่วมประชุมการประชุมคณะกรรมการยุทธศาสตร์ชาติเท่านั้น เพราะตนเป็นคณะกรรมการยุทธศาสตร์ชาติมาตั้งแต่ต้น ไม่เกี่ยวกับที่มีกระแสข่าวถูกทาบทามแต่อย่างใด โดย เป็นเรื่องของรัฐบาลที่จะพิจารณา และนายกรัฐมนตรีมีตัวเลือกของท่านที่ดีอยู่แล้ว
สำหรับแนวทางการฟื้นฟูวิกฤตเศรษฐกิจ หลังเกิดสถานการณ์โควิด-19 นายศุภชัย กล่าวว่า ประเทศไทยถือเป็นประเทศหนึ่งในภูมิภาคเอเชียที่บริหารจัดการได้ดีระดับหนึ่ง และถึงแม้จะมีการกลับมาระบาดอีกรอบ เชื่อว่าจะสามารถควบคุมได้ อีกทั้งยังได้รับความไว้วางใจ จนมีการขยายตัวด้านความเชื่อมั่นของนักลงทุนและด้านการบริโภค
ขณะเดียวกันมองว่า สถานการณ์ในประเทศไทยถือว่าดีกว่าประเทศอื่น เพราะประชาชนให้ความสำคัญกับการป้องกันตัวเอง และทุกฝ่ายให้การสนับสนุน ซึ่งส่วนตัวมองว่า ขณะนี้ยังไม่สามารถกระตุ้นเศรษฐกิจให้ฟื้นตัวอย่างเต็มที่ เพราะทั่วโลกประสบปัญหา
 “ตอนนี้เศรษฐกิจกระตุ้นไม่ได้ เพราะโลกยังวิกฤติ กระตุ้นเศรษฐกิจเต็มที่ไม่ได้ แต่ต้องหล่อเลี้ยงไม่ให้ทรุดลง ทั้งรายเล็ก รายย่อย และรายใหญ่ด้วย ต้องให้เขาไปได้ก่อน หล่อเลี้ยงให้นานที่สุดเท่าที่ทำได้” นายศุภชัย กล่าว
นายศุภชัย ยังระบุว่า การขยายตัวทางเศรษฐกิจของไทยในไตรมาส 3/63 และไตรมาส 4/63 น่าจะหดตัวน้อยลง และตัวเลขความเชื่อมั่นของผู้บริโภคสูงกว่าที่ผ่านมา ทำให้เห็นภาพชัดเจนว่า เศรษฐกิจไทยจะเดินหน้าไปด้วยดี แต่จำเป็นต้องใช้เวลาสักระยะหนึ่ง และคาดว่าในต้นปีหน้าสถานการณ์เศรษฐกิจไทยจะดีขึ้น ไม่เลวร้ายเท่าที่คาดการณ์ไว้ โดยสิ่งสำคัญคือการกระตุ้นเศรษฐกิจผ่านโครงการใหญ่และการจ้างงาน โดยเฉพาะแรงงานนอกระบบ และต้องใช้งบประมาณให้ตรงเป้าหมายและคุ้มค่ามากที่สุด ซึ่งขณะนี้รัฐบาลก็ใช้จ่ายงบประมาณอย่างระมัดระวังมากที่สุดแล้ว
ส่วนการชุมนุมจะกระทบภาคเศรษฐกิจหรือไม่ นายศุภชัย มองว่า สถานการณ์ขณะนี้ไม่มีที่ใดในโลกที่ไม่มีการประท้วง โดยเฉพาะการประท้วงเรื่องเศรษฐกิจ ซึ่งการประท้วงถือเป็นธรรมชาติที่ผู้เดือดร้อนต้องการแสดงออกและมีข้อเรียกร้องต่างๆ และทางออกคือต้องเปิดโอกาสให้มีการแสดงออกอย่างเต็มที่ แต่ขอให้เป็นรูปแบบที่สร้างสรรค์ และส่วนตัวมองว่าการโจมตีกันเป็นเรื่องง่าย แต่ควรหาแนวทางแก้ไขร่วมกันจะดีกว่า เพราะในเวลานี้ทุกคนถูกกดดันกันหมด
ส่วนสถานการณ์โควิด-19 ทั่วโลก ส่วนตัวเป็นห่วงที่ยุโรปและอเมริกา ส่วนภูมิภาคเอเชียจะฟื้นตัวได้ หากทุกประเทศร่วมมือกันก็จะสำเร็จ โดยเฉพาะในด้านการป้องกันและควบคุมโรค รวมไปถึงการผลิตวัคซีน